En 21-årig mand fra Aarhus blev natten til søndag anholdt for at slå en anden mand i baghovedet med en flaske. Den 21-årige havde kort forinden knust en rude i en parkeret bil, og det havde den anden mand set. - Vidnet påtalte episoden over for den 21-årige, som reagerede ved at overfalde ham. Vidnet blev slået i baghovedet med en flaske, og det blev han efterfølgende anholdt for, fortæller vagtchef Bent Højgaard fra Nordjyllands Politi. Episoden fandt sted ved Vesterå i Aalborg omkring klokken 04.15 natten til søndag. Ofret måtte en tur omkring skadestuen, men kom ikke noget alvorligt til ved episoden. Den 21-årige mand, som tilbragte natten i detentionen, bliver formentlig ikke fremstillet i grundlovsforhør, oplyser vagtchefen. En 34-årig mand blev lørdag eftermiddag anholdt og sigtet for at overfalde en betjent. Nordjyllands Politis jurister ser fortsat på, om manden skal fremstilles i grundlovsforhør i løbet af søndagen. Nordjyllands Politi betegner natten efter karnevalet som forholdsvis rolig.

Opsummering:
En 21-årig mand blev anholdt for at slå en anden mand i baghovedet med en flaske på en ellers rolig karnevalsnat.